BANPUรูดเกือบ5% ต่ำสุดในรอบ 8 เดือน หลังราคาถ่านหินร่วงหนัก
BANPU ปิดตลาดร่วงเกือบ 5% ต่ำสุดในรอบ 8 เดือน หลังราคาถ่านหินรูดหนัก ล่าสุด ราคาอยู่ที่ 16.50 บาท ลบ 0.80 บาท หรือ 4.62% สูงสุดที่ 17.40 บาท ต่ำสุดที่ 16.50 บาท มูลค่าซื้อขายที่ 3.65 พันล้านบาท ฟาก บล.บัวหลังปรับราคาเป้าหมายเหลือ 20 บาท จากเดิม 23 บาท
29 มิ.ย. 2560

ผู้สื่อข่าวรายงานว่า ราคาหุ้นบริษัท บ้านปู จำกัด (มหาชน) หรือ BANPU ปิดตลาดวันนี้ (29 มิ.ย.) ราคาอยู่ที่ 16.50 บาท ลบ 0.80 บาท หรือ 4.62% สูงสุดที่ 17.40 บาท ต่ำสุดที่ 16.50 บาท มูลค่าซื้อขายที่ 3.65 พันล้านบาท ขณะที่ดัชนีตลาดหุ้นไทยโดยรวมลบ 0.28%

โดยราคาหุ้น BANPU ปรับตัวลงแรงต่ำสุดในรอบ 8 เดือน นับตั้งแต่ราคาหุ้นอยู่ที่ระดับ 16.50 บาท ณ วันที่ 13 ต.ค.59 สาเหตุมาจากราคาถ่านหินที่มีการปรับตัวลดลงอย่างต่อเนื่อง ล่าสุดราคาอยู่ที่ 78 เหรียญสหรัฐ/ตัน ปรับตัวลง 1.33% จากวันก่อนหน้า ขณะที่ราคาหุ้น BANPU ปรับตัวลดลงต่อเนื่องเป็นวันที่ 2 นับตั้งแต่ราคาอยู่ที่ 17.30 บาท เมื่อวันที่ 28 ก.ย. 60
ด้าน บล.บัวหลวง ระบุในบทวิเคราะห์ฯว่า กำลังการผลิตในจีนที่ปรับเพิ่มขึ้นพร้อมกับอุปสงค์ที่น่าจะอ่อนตัวลง ส่งผลให้ราคาถ่านหินมีแนวโน้มอยู่ในเกณฑ์ขาลงในช่วงครึ่งหลังปีนี้และต่อเนื่องไปในอนาคต ซึ่งได้มีการปรับสมมติฐานราคาถ่านหินลงตาม Morgan Stanley (ปรับลงจาก 70 เหรียญสหรัฐ/ตัน เป็น 62 เหรียญสหรัฐ/ตัน) พร้อมปรับประมาณการกำไรของบมจ.บ้านปู (BANPU) ระยะยาวลง 15% อีกทั้งแนวโน้มกำไรน่าจะแตะจุดสูงสุดในไตรมาส 2/60 และเข้าสู่ช่วงขาลงหลังจากนั้น
ส่วนกำไรในครึ่งหลังปีนี้ ประเมินว่าจะอ่อนตัวลงจากครึ่งปีแรก ปัจจุบันตลาดประเมินกำไรของ BANPU สำหรับปี 60 ไว้ที่ 9.2 พันล้านบาท อิงราคาถ่านหินที่ 85 เหรียญสหรับ/ตัน ขณะที่นับแต่ต้นปีราคาถ่านหิน อยู่ที่ 82 เหรียญสหรัฐ/ตัน และคาดจะเห็นการปรับประมาณการกำไรของตลาดลงในเร็วๆ นี้ จากปัจจัยข้างต้น ได้ปรับคำแนะนำเป็น “ถือ” จาก “ซื้อ” พร้อมทั้งปรับราคาเป้าหมายลงจาก 23 บาทมาอยู่ที่ 20 บาท
 